el el el el el id el el el el el el el el el el it el el el el el el el el en el el en el el el el el el el el el el el en el el en el el en el el en el el el
Η μαγεία των μονοπατιών του καστανιώνα, τα πέπλα των κίτρινων φύλλων, οι αχτίδες του ήλιου που έλουζαν το φυσικό τοπίο, ο ατέλειωτος χορός των χρωμάτων του φθινοπώρου και του χειμώνα, ο αγέρας με τις ευωδιές που στοιχειώνουν τις πύλες του χώρου και του χρόνου. Από την ξενάγηση του ερευνητή κ. Μάκη Αξιώτη, ένας νέος κόσμος αναδύθηκε μπροστά μας. Ένας κόσμος τόσο καινούργιος… όσο και παλιός. Αναδρομή στο παρελθόν ή ταξίδι στο μέλλον; Η ύπαιθρος και η αγροτική ζωή πρέπει να αρχίσει να υμνείται, να εξιδανικεύεται και να ρομαντικοποιείται.
Φέτος, οι προετοιμασίες της Οργανωτικής Επιτροπής για τη διοργάνωση της φετινής 14ης Γιορτής Κάστανου στην Αγιάσο ξεκίνησαν την περασμένη εβδομάδα και όπως όλα δείχνουν την Κυριακή θα γιορτάσουμε μία ακόμη επιτυχημένη καστανογιορτή.
Από το πρωί θα ανάψουν στις εισόδους και στα κεντρικά μέρη του χωριού οι φωτιές στις παραδοσιακές φουφούδες και στα καζάνια για το βράσιμο και το ψήσιμο των κάστανων, που θα προφέρονται στον κόσμο μαζί με ούζο και κρασί. Το μεσημέρι από την πλατεία του δημαρχείου θα ξεκινήσουν δυο ομάδες περιπατητών που θα κάνουν δυο διαφορετικές πεζοπορικές διαδρομές στα λιθόστρωτα μονοπάτια του καστανιώνα.Στην πλατεία της αγοράς και στα γραφικά καλντερίμια του χωριού θα πουλιούνται εκλεκτά τοπικά παραδοσιακά προϊόντα ενώ στα ταβερνάκια περιμένουν τους επισκέπτες σπάνιες λιχουδιές και γαστριμαργικές απολαύσεις. «Ελάτε να χαρείτε τις ομορφιές της πανέμορφης φθινοπωρινής φύσης!» τονίζουν οι διοργανωτές. Τη φετινή γιορτή του κάστανου οργανώνουν ο Γυμναστικός Σύλλογος «Όλυμπος» Αγιάσου με τη Δημοτική Κοινότητα Αγιάσου, το Σύλλογο Εμπόρων – Επαγγελματοβιοτεχνών «Ο Ερμής» Αγιάσου, το Αναγνωστήριο «Η ανάπτυξη» Αγιάσου και ο τοπικός Αγροτικός Σύλλογος.